CELEX: 32019R1706
Language: el
Date: 2019-10-10 00:00:00
Title: Εκτελεστικός κανονισμός (ΕΕ) 2019/1706 της Επιτροπής της 10ης Οκτωβρίου 2019 για την τροποποίηση του εκτελεστικού κανονισμού (ΕΕ) 2017/325 για την επιβολή οριστικού δασμού αντιντάμπινγκ στις εισαγωγές νημάτων μεγάλης αντοχής από πολυεστέρες, καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου

11.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 260/42
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1706 ΤΗΣ ΕΠΙΤΡΟΠΗΣ
         της 10ης Οκτωβρίου 2019
         για την τροποποίηση του εκτελεστικού κανονισμού (ΕΕ) 2017/325 για την επιβολή οριστικού δασμού αντιντάμπινγκ στις εισαγωγές νημάτων μεγάλης αντοχής από πολυεστέρες, καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) («ο βασικός κανονισμός»),
         Έχοντας υπόψη τον εκτελεστικό κανονισμό (ΕΕ) 2017/325 της Επιτροπής, της 24ης Φεβρουαρίου 2017, για την επιβολή οριστικού δασμού αντιντάμπινγκ στις εισαγωγές νημάτων μεγάλης αντοχής από πολυεστέρες, καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (2), όπως τροποποιήθηκε με τον εκτελεστικό κανονισμό (ΕΕ) 2017/2368 της Επιτροπής (3), και ιδίως το άρθρο 1 παράγραφος 5,
         Εκτιμώντας τα ακόλουθα:
         A.   ΤΑ ΙΣΧΥΟΝΤΑ ΜΕΤΡΑ
         
         
                     (1)
                  
                  
                     Με τον κανονισμό (ΕΕ) αριθ. 1105/2010 (4), το Συμβούλιο επέβαλε οριστικό δασμό αντιντάμπινγκ στις εισαγωγές στην Ένωση νημάτων μεγάλης αντοχής από πολυεστέρες καταγωγής Λαϊκής Δημοκρατίας της Κίνας («υπό εξέταση προϊόν»).
                  
               
                     (2)
                  
                  
                     Στην αρχική έρευνα, πραγματοποιήθηκε δειγματοληψία για τη διερεύνηση των παραγωγών-εξαγωγέων στη Λαϊκή Δημοκρατία της Κίνας («ΛΔΚ») σύμφωνα με το άρθρο 17 του βασικού κανονισμού.
                  
               
                     (3)
                  
                  
                     Το Συμβούλιο επέβαλε ατομικούς δασμολογικούς συντελεστές αντιντάμπινγκ που κυμαίνονταν από 5,1 % έως 9,8 % στις εισαγωγές του υπό εξέταση προϊόντος για τους παραγωγούς-εξαγωγείς του δείγματος από τη ΛΔΚ. Στους συνεργασθέντες παραγωγούς-εξαγωγείς που δεν συμπεριελήφθησαν στο δείγμα επιβλήθηκε δασμολογικός συντελεστής 5,3 %. Επιπλέον, επιβλήθηκε δασμολογικός συντελεστής σε επίπεδο χώρας ύψους 9,8 % στις εισαγωγές νημάτων μεγάλης αντοχής από πολυεστέρες από όλες τις άλλες κινεζικές εταιρείες.
                  
               
                     (4)
                  
                  
                     Έπειτα από επανεξέταση ενόψει της λήξης ισχύος των μέτρων βάσει του άρθρου 11 παράγραφος 2 του βασικού κανονισμού, τα αρχικά μέτρα παρατάθηκαν για πέντε χρόνια με τον εκτελεστικό κανονισμό (ΕΕ) 2017/325 (κανονισμός επανεξέτασης ενόψει της λήξης ισχύος των μέτρων).
                  
               
                     (5)
                  
                  
                     Ο εκτελεστικός κανονισμός (ΕΕ) 2017/2368 τροποποίησε τον εκτελεστικό κανονισμό (ΕΕ) 2017/325 να συμπεριληφθεί το άρθρο 1 παράγραφος 5 που παρέχει στους παραγωγούς-εξαγωγείς τη δυνατότητα να ζητούν μεταχείριση νέου παραγωγού-εξαγωγέα.
                  
               
                     (6)
                  
                  
                     Το άρθρο 1 παράγραφος 5 του εκτελεστικού κανονισμού (ΕΕ) 2017/325, όπως τροποποιήθηκε με τον εκτελεστικό κανονισμό (ΕΕ) 2017/2368, ορίζει ότι στις περιπτώσεις που οποιοδήποτε μέρος από τη ΛΔΚ παρέχει στην Επιτροπή επαρκή στοιχεία που αποδεικνύουν ότι:
                     
                                 α)
                              
                              
                                 δεν πραγματοποίησε στην Ένωση εξαγωγές του υπό εξέταση προϊόντος κατά την περίοδο της αρχικής έρευνας (1η Ιουλίου 2008 έως 30 Ιουνίου 2009),
                              
                           
                                 β)
                              
                              
                                 δεν συνδέεται με εξαγωγέα ή παραγωγό που υπόκειται στα μέτρα που επιβάλλονται με τον παρόντα κανονισμό, και
                              
                           
                                 γ)
                              
                              
                                 είτε πράγματι εξήγαγε το υπό εξέταση προϊόν μετά την αρχική έρευνα είτε ανέλαβε αμετάκλητη συμβατική υποχρέωση για την εξαγωγή σημαντικής ποσότητας στην Ένωση μετά το πέρας της περιόδου αρχικής έρευνας,
                              
                           τότε το παράρτημα του εκτελεστικού κανονισμού (ΕΕ) 2017/325 μπορεί να τροποποιηθεί ώστε να αποδοθεί στο εν λόγω μέρος ο δασμολογικός συντελεστής που εφαρμόζεται στις συνεργαζόμενες εταιρείες που δεν περιλαμβάνονται στο δείγμα, δηλαδή ο σταθμισμένος μέσος δασμολογικός συντελεστής ύψους 5,3 %.
                  
               Β.   ΑΙΤΗΣΕΙΣ ΓΙΑ ΜΕΤΑΧΕΙΡΙΣΗ ΝΕΟΥ ΠΑΡΑΓΩΓΟΥ-ΕΞΑΓΩΓΕΑ
         
         
                     (7)
                  
                  
                     Η εταιρεία Wuxi Soong Technology Development Co., Ltd, αναγγέλθηκε μετά τη δημοσίευση του εκτελεστικού κανονισμού (ΕΕ) 2017/325 και υπέβαλε αίτηση στην Επιτροπή για να της χορηγηθεί μεταχείριση νέου παραγωγού-εξαγωγέα και, ως εκ τούτου, να υπόκειται στον δασμολογικό συντελεστή που εφαρμόζεται στις συνεργαζόμενες εταιρείες στη ΛΔΚ που δεν περιλαμβάνονται στο δείγμα, δηλαδή στον συντελεστή ύψους 5,3 %.
                  
               
                     (8)
                  
                  
                     Για να καθορίσει κατά πόσον ο αιτών πληρούσε τα κριτήρια για να του χορηγηθεί μεταχείριση νέου παραγωγού-εξαγωγέα, όπως αναφέρεται στην αιτιολογική σκέψη 6, ανωτέρω, η Επιτροπή απέστειλε για πρώτη φορά ερωτηματολόγιο στον αιτούντα, ζητώντας αποδεικτικά στοιχεία που αποδεικνύουν ότι πληροί τα εν λόγω κριτήρια. Έπειτα από μια πρώτη ανάλυση των απαντήσεων στο ερωτηματολόγιο, η Επιτροπή απέστειλε επιστολή ζητώντας πρόσθετες πληροφορίες, στην οποία ο αιτών ανταποκρίθηκε.
                  
               
                     (9)
                  
                  
                     Η Επιτροπή επαλήθευσε όλες τις πληροφορίες που έκρινε αναγκαίες για να προσδιορίσει κατά πόσον ο αιτών πληροί τα κριτήρια. Η Επιτροπή ενημέρωσε επίσης τον κλάδο παραγωγής της Ένωσης για την αίτηση μεταχείρισης νέου παραγωγού-εξαγωγέα.
                  
               
                     (10)
                  
                  
                     Ο κλάδος παραγωγής της Ένωσης δεν σχολίασε την αίτηση.
                  
               Γ.   ΑΝΑΛΥΣΗ ΤΗΣ ΑΙΤΗΣΗΣ
         
         
                     (11)
                  
                  
                     Όσον αφορά το κριτήριο α), η Επιτροπή εξέτασε την άδεια άσκησης επιχειρηματικής δραστηριότητας του αιτούντος, το καταστατικό και τις ελεγμένες οικονομικές καταστάσεις και διαπίστωσε ότι η εταιρεία που υπέβαλε την αίτηση ιδρύθηκε στις 11 Φεβρουαρίου 2015. Ως εκ τούτου, με βάση τις διαθέσιμες πληροφορίες, η Επιτροπή διαπίστωσε ότι ο αιτών δεν πραγματοποίησε εξαγωγές του υπό εξέταση προϊόντος κατά τη διάρκεια της αρχικής έρευνας (1η Ιουλίου 2008 έως 30 Ιουνίου 2009). Κατά συνέπεια, ο αιτών συμμορφώνεται με το κριτήριο α) το οποίο παρατίθεται στην αιτιολογική σκέψη 6.
                  
               
                     (12)
                  
                  
                     Όσον αφορά το κριτήριο σύμφωνα με το οποίο ο αιτών δεν συνδέεται με εξαγωγείς ή παραγωγούς οι οποίοι υπόκεινται σε μέτρα αντιντάμπινγκ που επιβλήθηκαν με τον αρχικό κανονισμό (κριτήριο β), η Επιτροπή εξέτασε τις σχέσεις των μετόχων της και της συνδεδεμένης με αυτήν εταιρείας εξαγωγικών πωλήσεων. Η Επιτροπή διαπίστωσε, με βάση τα στοιχεία που έχει στη διάθεσή της, ότι ο αιτών δεν συνδέεται με κανέναν εξαγωγέα ή παραγωγό που υπόκειται στα μέτρα αντιντάμπινγκ. Κατά συνέπεια, ο αιτών συμμορφώνεται με το κριτήριο β) το οποίο παρατίθεται στην αιτιολογική σκέψη 6.
                  
               
                     (13)
                  
                  
                     Όσον αφορά το κριτήριο γ), ότι ο αιτών πράγματι εξήγαγε στην Ένωση το υπό εξέταση προϊόν ή ότι ανέλαβε αμετάκλητη συμβατική υποχρέωση για την εξαγωγή σημαντικής ποσότητας στην Ένωση μετά την περίοδο της αρχικής έρευνας, ο αιτών προσκόμισε αποδεικτικά στοιχεία για τις εξαγωγές του υπό εξέταση προϊόντος στην Κροατία μετά την περίοδο της αρχικής έρευνας. Οι κροατικές τελωνειακές αρχές ανέφεραν επίσης τη συναλλαγή στη βάση δεδομένων που δημιουργήθηκε δυνάμει του άρθρου 14 παράγραφος 6 του βασικού κανονισμού. Κατά συνέπεια, η εταιρεία συμμορφώνεται με το κριτήριο γ) το οποίο παρατίθεται στην αιτιολογική σκέψη 6.
                  
               Δ.   ΣΥΜΠΕΡΑΣΜΑ
         
         
                     (14)
                  
                  
                     Η Επιτροπή κατέληξε στο συμπέρασμα ότι ο αιτών πληροί τα τρία κριτήρια ώστε να θεωρείται νέος παραγωγός-εξαγωγέας. Επομένως, η επωνυμία της θα πρέπει να προστεθεί στον κατάλογο των συνεργασθεισών εταιρειών που δεν συμπεριλήφθηκαν στο δείγμα στο παράρτημα I του εκτελεστικού κανονισμού (ΕΕ) 2017/325.
                  
               
                     (15)
                  
                  
                     Κατά συνέπεια, ο εκτελεστικός κανονισμός (ΕΕ) 2017/325 της Επιτροπής θα πρέπει να τροποποιηθεί ανάλογα.
                  
               Ε.   ΚΟΙΝΟΠΟΙΗΣΗ
         
         
                     (16)
                  
                  
                     Η Επιτροπή ενημέρωσε τον αιτούντα και τον ενωσιακό κλάδο παραγωγής σχετικά με αυτά τα πορίσματα και τους έδωσε την ευκαιρία να υποβάλουν τις παρατηρήσεις τους.
                  
               
                     (17)
                  
                  
                     Δόθηκε στα μέρη η δυνατότητα να υποβάλουν παρατηρήσεις. [δεν έχει ληφθεί καμία παρατήρηση.]
                  
               
                     (18)
                  
                  
                     Ο παρών κανονισμός είναι σύμφωνος με τη γνώμη της επιτροπής που συστάθηκε με το άρθρο 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η ακόλουθη εταιρεία προστίθεται στον κατάλογο των παραγωγών-εξαγωγέων από τη Λαϊκή Δημοκρατία της Κίνας που περιέχεται στο παράρτημα του εκτελεστικού κανονισμού (ΕΕ) 2017/325:
            
                        Επωνυμία εταιρείας
                     
                     
                        Πόλη
                     
                  
                        «Wuxi Solead Technology Development Co., Ltd,
                     
                     
                        Πόλη του Xinjian»
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Οκτωβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 49 της 25.2.2017, σ. 6.
         
            (3)  ΕΕ L 337 της 19.12.2017, σ. 24.
         
            (4)  ΕΕ L 315 της 1.12.2010, σ. 1.